Predkladacia Správa

       
Cieľom predloženého návrhu zákona je najmä optimalizovať a zefektívniť správu nehnuteľného majetku štátu. Tento cieľ by sa mal dosiahnuť prostredníctvom centralizácie správy nehnuteľného majetku štátu, centrálnou evidenciou majetku štátu, vrátane informácií o jeho využívaní, a tiež odbúraním formálnych a administratívnych prekážok  pri nakladaní s majetkom štátu. Zároveň sa tým plní úloha z Programového vyhlásenia vlády na roky 2012 – 2016, podľa ktorého vláda zavedie centrálnu správu nehnuteľného majetku štátu, v záujme zefektívnenia jeho užívania, odstránenia existujúcich duplicít a hospodárnosti budúcich investícií a údržby.

Centralizovanou správou nehnuteľného majetku štátu sa má dosiahnuť

•	optimalizácia jeho rozsahu a zefektívnenie jeho využívania správcami (predpokladajú sa zmeny v umiestnení správcov a zmeny v rozsahu nimi využívaného majetku štátu), 
•	odbremenenie správcov, pretože prevažne nie sú na efektívnu správu nehnuteľného majetku štátu dostatočne odborne a personálne vybavení, 
•	špecializácia zamestnancov, čím sa zvýši odborná úroveň zabezpečovaných činností,
•	šetrenie materiálových a finančných zdrojov vzhľadom na centrálne vykonávané činnosti,
•	odstránenie duplicity v činnostiach správcov,
•	efektivita nakladania s prebytočným nehnuteľným majetkom štátu.

Z dlhodobého hľadiska sa z dôvodu zabezpečenia efektívnej a transparentnej správy nehnuteľného majetku štátu javí ako nutnosť jednotná evidencia majetku štátu, ktorá je základným predpokladom znalosti o efektivite využívania majetku štátu. Centrálna evidencia majetku zabezpečí prehľad o majetku, ktorý je vo vlastníctve Slovenskej republiky, údaje o jeho skutočnom stave, množstve a štruktúre, ako aj prehľad o majetku, ktorý je v užívaní štátnych rozpočtových organizácií, štátnych príspevkových organizácií a štátnych fondov. V súčasnosti existuje len účtovná evidencia majetku vedená jednotlivými správcami, ktorá často nie je úplná. Nie je teda možné komplexne a objektívne posúdiť, či majetok, ktorý Slovenská republika vlastní, nie je prebytočný, a teda, či náklady na jeho správu zbytočne nezaťažujú výdavkovú časť štátneho rozpočtu. 

Taktiež sa navrhuje rozšíriť doterajšiu funkcionalitu už existujúceho informačného systému registra ponúkaného majetku štátu. Vzhľadom na postupujúcu informatizáciu spoločnosti sa javí ako hospodárne a efektívne, aby sa ponuky na odpredaj a prenájom majetku štátu nezverejňovali v dennej tlači, ale centrálne zverejňovali na jednom webovom sídle. V registri ponúkaného majetku štátu sa sústredia aj ponuky nehnuteľného majetku štátu na prevod správy. Všetky ponuky majetku štátu určeného na nakladanie sa tak sústredia na jednom mieste.

Predaj nehnuteľného a vybraného hnuteľného majetku štátu bude možné realizovať formou elektronickej aukcie alebo osobitného ponukového konania. Predaj nehnuteľného majetku štátu, ktorého primeraná cena presiahne 10 000 eur, by sa mal realizovať iba elektronickou aukciou, čím by sa mala dosiahnuť najlepšia kúpna cena prebytočného nehnuteľného majetku štátu. 

Dopady návrhu zákona na rozpočet verejnej správy, na podnikateľské prostredie, na sociálne prostredie, vplyv na životné prostredie a vplyv na informatizáciu spoločnosti sú uvedené v doložke vybraných vplyvov. 
 
Navrhovaná právna úprava je v súlade s Ústavou Slovenskej republiky, s právnym poriadkom Slovenskej republiky a s medzinárodnými zmluvami a právom Európskej únie. 

Návrh zákona nie je predmetom vnútrokomunitárneho pripomienkového konania.